**Vyhlásenie**

**Ministerstva životného prostredia Slovenskej republiky**

**o rozporoch k návrhu zákona, ktorým sa mení a dopĺňa zákon č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov a ktorým sa mení a dopĺňa zákon  č. 364/2004 Z. z. o vodách a o zmene a doplnení zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov**

Návrh zákona, ktorým sa mení a dopĺňa zákon č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z.   
o regulácii v sieťových odvetviach v znení neskorších predpisov a ktorým sa mení a dopĺňa zákon  č. 364/2004 Z. z. o vodách a o zmene a doplnení zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov (ďalej len ,,návrh“), sa predkladá na rokovanie Hospodárskej a sociálnej rady Slovenskej republiky s rozpormi.

**Rozpory s povinne pripomienkujúcimi subjektmi  pretrvávajú v nasledovných oblastiach:**

1. **Asociácia zamestnávateľských zväzov a združení Slovenskej republiky a Asociácia vodárenských spoločností**

Navrhujú **vypustiť v § 4 odsek 13** (v predloženom znení odsek 12) – „(12) Náklady na zriadenie zaústenia kanalizačnej prípojky znáša vlastník verejnej kanalizácie, ak sa nedohodne žiadateľ o pripojenie na verejnú kanalizáciu s vlastníkom verejnej kanalizácie inak.“

Zdôvodnenie: Hrozí finančne zaťaženie vodárenských spoločností pri napájaní kanalizačných prípojok producentov v prípade, ak je vodárenská spoločnosť vlastníkom verejnej kanalizácie. Zároveň dané ustanovenie prináša množstvo nejasností jako a kto bude vybavovať (projekty, povolenia) a realizovať zaústenia kanalizačných prípojok (náklady na vybudovanie zaústenia by mal ešte pred realizáciou odsúhlasiť vlastník verejnej kanalizácie, aby neboli neprimerané). Ide o diskriminačné ustanovenie. Ako k tomu prídu tí, ktorí zaústenia už vybudovali na svoje vlastné náklady (existujúce. prípojky) a sú povinní zabezpečovať si vo vlastnej réžií opravy a údržbu.

Stanovisko predkladateľa:

V § 4 sa upravujú podmienky pre vodovodné prípojky a kanalizačné prípojky.Vo verejnom priestranstve (spravidla na ceste, vedľa cesty a pod.) zriaďovanie pripojenia na rozvádzaciu vodovodnú vetvu s uzáverom alebo zaústenia kanalizačnej prípojky do verejnej kanalizácie môže byť pre žiadateľa o pripojenie sa na verejný vodovod alebo pripojenia sa na verejnú kanalizáciu mimoriadne náročné a finančne nákladné. Tiež aj následné vykonávanie ich opravy a údržby, nakoľko najmä v mestách, kde je hustá zástavba, spleť inžinierskych sietí, historické centrum, cesty, električkové dráhy a pod. je takáto činnosť pre odberateľa pitnej vody a /alebo producenta odpadových vôd mimoriadne finančne náročné, priam likvidačné, vrátane získania všetkých povolení od vlastníkov ostatných inžinierskych sietí, ktoré už sú uložené vo verejnom priestranstve, ako  aj získanie povolení na rozkopávku a uzavretie dopravy a pod. Môžu nastať i prípady, že žiadateľ o pripojenie sa na verejný vodovod alebo na verejnú kanalizáciu vybuduje pripojenie alebo zaústenie na vlastné náklady po dohode s vlastníkom verejného vodovodu a vlastníkom verejnej kanalizácie; následne ich prevedie na vlastníka verejného vodovodu alebo vlastníka verejnej kanalizácie, ktorý je povinný ich prevziať a následne vykonávať ich opravu a údržbu na vlastné náklady, ak bolo pripojenie alebo zaústenie vybudované podľa podmienok stanovených vlastníkom verejného vodovodu alebo verejnej kanalizácie, prípadne ich prevádzkovateľom. Pripojenie na rozvádzaciu vetvu s uzáverom je súčasťou verejného vodovodu a zaústenie kanalizačnej prípojky do verejnej kanalizácie je súčasťou verejnej kanalizácie, preto je navrhnuté, aby ich budoval vlastník týchto inžinierskych sietí (vlastník verejného vodovodu a vlastník verejnej kanalizácie).

Základným cieľom tohto návrhu je ochrana kvality podzemných a povrchových vôd pred znečistením a to nelegálnym vypúšťaním odpadových vôd zo žúmp (napr. netesnosť žúmp, nevyvážanie obsahu žúmp cisternami na čistiareň odpadových vôd, vypúšťanie splaškových vôd zo žúmp do potokov, nepriamo do podzemných vôd alebo záhrad a pod.). Cieľom tohto ustanovenia je maximálne využitie už vybudovaných verejných kanalizácií, ktoré sú kapacitne nevyužité, nakoľko sa doposiaľ veľa obyvateľov bývajúcich v domoch, ktorí majú v ulici vybudovanú, prevádzkovanú verejnú kanalizáciu nepripojili a odpadové vody hromadia v žumpách, ktoré v mnohých prípadoch už nie sú vodotesné a ich obsah ohrozuje kvalitu podzemných a povrchových vôd. Týmto sa vytvárajú lepšie technické a ekonomické podmienky pre žiadateľov o pripojenie sa na verejné kanalizácie.

1. **Združenie miest a obcí Slovenska**

**K § 15 ods. 1 písm. i) a § 16 ods. 1 písm. h)** – žiadajú vypustiť, prípadne preformulovať.

„vytváranie si rezervy finančných prostriedkov na obnovu verejného vodovodu   
na osobitný účet v banke alebo v pobočke zahraničnej banky a preukazovanie ich použitia na tento účel; rezerva finančných prostriedkov na obnovu verejného vodovodu sa tvorí vo výške najmenej 50 % z odpisov alebo nájomného za verejný vodovod, ktoré sú ustanovené osobitným predpisom8a) ako ekonomicky oprávnený náklad, ak sú odpisy alebo nájomné zahrnuté v cene za dodávku pitnej vody schválenej alebo určenej podľa osobitného predpisu8a) a rezervu finančných prostriedkov na obnovu alebo jej časť je možné použiť na obnovu verejného vodovodu v roku, kedy bola vytvorená, alebo v nasledujúcich rokoch,“.

Odôvodnenie: Z dikcie návrhu vyplýva, že ide o povinnosť vytvorenia finančnej (peňažnej) rezervy na obnovu (výmenu časti) vodovodných a kanalizačných sústav. Zavedenie tohto typu „rezervy“ by v podmienkach miest a obcí bolo chápané ako zásah do ich originálnych rozhodovacích pôsobností. Je v rozpore s ustanoveniami § 15 a 16 ods. 6 zákona č. 583/2004 Z. z. o rozpočtových pravidlách územnej samosprávy tým, že zavádza povinnosť tvorby ďalších zákonných rezerv bez ohľadu na rozpočtové výsledky a finančné krytie ostatných zákonných povinností obcí. Povinne tvoriť (odkladať) finančné prostriedky v podmienkach miest a obcí, ktoré sú zároveň vlastníkmi a prevádzkovateľmi sústav, stráca svoje opodstatnenie aj tým, že v súlade s § 15 zákona o rozpočtových pravidlách územnej samosprávy je možné vytvárať rezervný fond v požadovanom rozsahu na základe rozhodnutia zastupiteľstva. Okrem toho navrhovaný mechanizmus tvorby rezerv nie je previazaný na ustanovenia zákona o daniach z príjmov (napr. § 20 ods. 9 zákona č. 595/2003 Z. z. o dani z príjmov), nejde teda o daňovo uznateľný výdavok ani v prípade obchodných spoločností.

Stanovisko predkladateľa:

Doplnenie ustanovenia § 15 ods. 1 písm. i)vyplýva z aplikačnej praxe. V zákone bola uvedená povinnosť pre vlastníkov verejných vodovodov alebo vlastníkov verejných kanalizácií vypracovať plán obnovy verejného vodovodu alebo verejnej kanalizácie a zabezpečovať jeho realizáciu, ale nakoľko si nevytvárali účelovo finančnú rezervu, ukladá sa im povinnosť vytvárať si finančnú rezervu na účely jej použitia na obnovu existujúceho majetku.

Povinnosť vytvárať finančnú rezervu je stanovená pre vlastníka verejného vodovodu a vlastníka verejnej kanalizácie tak, aby zabezpečil obnovu existujúceho majetku infraštruktúry, a tak i naďalej tento mohol slúžiť svojmu účelu vo verejnom záujme, na ktorý bol vybudovaný, najmä pre účely hromadného zásobovania obyvateľov pitnou vodou a hromadného odvádzania odpadových vôd zo sídelných útvarov – ide o prirodzenú reprodukciu. Odpisy sú ekonomicky oprávnený náklad pri tvorbe ceny podľa zákona č. 250/2012 Z. z. o regulácii v sieťových odvetviach v znení neskorších predpisov a jeho vykonávacieho predpisu - vyhlášky Úradu pre reguláciu sieťových odvetví č. 21/2017 Z. z., ktorou sa ustanovuje cenová regulácia výroby, distribúcie a dodávky pitnej vody verejným vodovodom a odvádzania a čistenia odpadovej vody verejnou kanalizáciou. Tieto odpisy si aj uplatňujú regulované subjekty (regionálne vodárenské spoločnosti, alebo obce) v cene za m3 dodanej vody u odberateľa pitnej vody aj v cene za m3 odvedenej a/alebo čistenej odpadovej vody u producenta odpadových vôd, ale následne tieto prostriedky sú použité na iné účely ako na obnovu existujúceho majetku verejného vodovodu alebo verejnej kanalizácie. Dlhodobo sa zanedbáva obnova v týchto odvetviach, prostriedky využívali najmä na budovanie nových verejných vodovodov alebo stokových sietí a ČOV, resp. rozširovanie existujúcich sietí. V posledných rokoch prichádza veľa žiadostí na Environmentálny fond, najmä ak vlastníkom verejného vodovodu alebo verejnej kanalizácie je obec, že vodovod alebo kanalizácia je v havarijnom stave – ohrozuje zdravie ľudí, alebo životné prostredie – najmä kvalitu podzemných alebo povrchových vôd.

**Žiadajú vypustiť nové navrhované znenie § 19a.**

Stanovisko predkladateľa:

Doplnenie ustanovenia § 19a vyplýva z aplikačnej praxe. Okolo čistiarne odpadových vôd sa určuje hygienické pásmo tak, aby bol eliminovaný prienik zápachu z prevádzky čistiarne odpadových vôd, aby nenastali situácie, že okolitá zástavba bude situovaná tak blízko ČOV, že obyvatelia budú neustále žiť v znepríjemnenom prostredí. Toto hygienické pásmo určí orgán štátnej správy na návrh stavebníka v rámci podmienok územného rozhodnutia ako najmenšiu vzdialenosť čistiarne odpadových vôd od okraja bytovej zástavby podľa spôsobu čistenia odpadových vôd, smeru prevládajúcich vetrov, typu okolitej zástavby a veľkosti čistiarne odpadových vôd. Týmto ustanovením bude chránený jednak vlastník čistiarne odpadových vôd (keď bol v minulosti tlačený žiadosťami o úpravu technológie samotnej ČOV, prekrytím ČOV a najmä obyvatelia, aby sa nepovoľovali obytné domy v hygienickom pásme čistiarne odpadových vôd.